Florence klar for Øya - enda en gang
Florence Welch sprudlet på Øya første gang i 2009, da hun var fremadstormende og akkurat hadde sluppet debutalbumet «Lungs». I 2012 dukket hun opp på ny, rett før hun tok et års fri. I følge pressemeldingen ytret Florence selv et ønske om å ville tilbake til Øya, for det som blir hennes tredje besøk. Til sommeren skal Florence headline det Øya kaller «mange av Europeas største og beste festivaler», og hun er ifølge festivalen også i sving med sitt tredje album. - Florence Welch er en av de mest spennende popstjernene fra Storbritannia så langt i dette århundret, heter det fra Øyas Jonas Prangerød, som forhåndslover «en sterk og fengende opplevelse sent på torsdagskvelden». Det er snakk om torsdag 13. august, en sommerkveld i Tøyenparken der Florence + The Machine altså skal avslutte ballet. Også en håndfull andre bookinger er klare: Siri Nilsen, den canadiske elektronikaduoen Caribou og USA-rockerne i Foxygen er bekreftet til Øya neste år.
Det loves «et enormt show» når Florence + The Machine inntar Øya for tredje gang sommeren 2015.